Ríkiskaup og Opin Kerfi undirrita Rammasamning um tölvukaup sem hleypur á hundruðum milljóna króna að því er heimildir Viðskiptablaðsins herma . Snýst samkomulagið um að Opin kerfi verði forgangsbirgir fyrir kaup á tölvubúnaði fyrir allar ríkisstofnanir til næstu tveggja ára . Markmiðið með gerð rammasamninga af þessu tagi er sagt vera að einfalda innkaupaferli opinberra aðila og tryggja ríkisstofnunum hagkvæmari verð við innkaup . Er jafnframt haldið fram að gera megi ráð fyrir því að ríkið spari ríflega eitt hundrað milljóna króna á samningstímanum . Ríkiskaup stóð fyrir útboði sem lauk nýverið og er forgangsbirgir skilgreindur sem lægst bjóðandi og hefur forgang umfram aðra birgja í samingi til að selja vörur sem eru tilgreindar í vörukröfu útboðsins . Allar stofnanir og fyrirtæki í meirihlutaeigu ríkisins á hverjum tíma eru aðilar að rammasamningum ríkisins og ber að eiga viðskipti við forgangsbirgja í samræmi við þá . „ Reynslan af samningi við skilgreinda forgangsbirgja eins og við Opin Kerfi hefur reynst okkur vel undanfarin ár , “ segir Halldór Ó. Sigurðsson , forstjóri Ríkiskaupa . „ Þetta fyrirkomulag einfaldar innkaup ríkisstofnana , eykur hagkvæmina og tryggir hagstæðustu verð á notendabúnaði . “ Ragnheiður H. Harðardóttir , forstjóri Opinna Kerfa er að vonum ánægð með samninginn . „ Við hlökkum til samstarfsins bæði við ríkisstofnanir og HP en samningur sem þessi tryggir ríkisstofnunum hagstæðasta verð á hverjum tíma á þeim búnaði sem skilgreindur er í útboðinu án þess að dregið sé úr gæðum , “ segir Ragnheiður .